Il-Kummissjoni Ambjent (KA) tal-Kurja appellat lill-Gvern biex iħares l-għajxien tal-bdiewa li qed jiġi mhedded frekwentament u jħeġġiġhom iħaddnu l-intraprenditorjaliżmu. Din kienet waħda mill-proposti tal-KA għall-Gvern għall-Baġit tal-2022 li se jsir illum. "Għandna nkunu sorpriżi li l‐ambjent naturali u urban tal‐Gżejjer Maltin mar lura? Ir‐risposta sempliċi hija 'le'. Kulħadd għandu sehem x'jagħti biex ikun salvat dak li għad baqa' mill‐patrimonju nazzjonali," qalet il-Kummissjoni fi stqarrija. Hi qalet lil l-Gvern għandu l-ikbar responsabbiltà biex jieħu d-deċiżjonijiet ewlenin u jimplimenta l-politiki relevanti. Il-ħarsien tal-ambjent Il-KA qalet li l-Gvern għandu jħares l-għajxien tal-bdiewa li qed jiġi mhedded u jħeġġiġhom iħaddnu l-intraprenditorjaliżmu biex dan is-settur ma jaqax lura. Hi għadret mal-bdiewa li tkeċċew mill-art tagħhom li kienu jaħdmu għal ġenerazzjonijiet sħaħ u fakkret li l-pajjiż ma jistax jitlef aktar art agrikola għall-iżvilupp. Biex isir dan, il-KA pproponiet li l-art agrikola tingħata status ta' protezzjoni speċjali bħala riżorsa strateġika tal-pajjiż. Is-Sibt li għadda, Moviment Graffitti appella lill-Ministru għall-Agrikoltura u lill-Kabinett biex iwaqqfu t-tkeċċija tal-bdiewa mill-art agrikola tagħhom. Aqra aktar: "Tkeċċux aktar bdiewa mill-art tagħhom" – Graffitti Il-Kummissjoni saħqet li l-politika tar-'Rural Policy and Design Guidance 2014' għandha tiġi riveduta biex tkun protetta l-kampanja Maltija. "Din il‐policy ippermettiet li jinbnew vilel u pixxini flok il‐munzelli ta' terrapien li kien hemm fil‐kampanja. Wieħed jittama li l‐policy riveduta tipproteġi l‐kampanja Maltija u l‐bżonnijiet ġenwini tal‐bdiewa u r‐raħħala," argumentat il-KA. Il-Kummissjoni stqarret li l-irdumijiet tal-Gżejjer Maltin għandhom ikunu protetti wkoll minħabba li l-veġetazzjoni tagħhom qed tinqered bil-bini li jikkonsisti minn ħafna sulari. Hi fakkret li din is-sitwazzjoni diġà seħħet fis-snin tmenin u disgħin u li l-politika tad-'Development Policy and Design Guidance' għandha tiġi riveduta biex tagħmel dan. Inċentivi għat-teleworking Il-KA sostniet li l-kunċett tat-teleworking joffri bilanċ bejn ix-xogħol u l-ħajja privata tal-ħaddiema. Apparti dan, hi qalet li dan huwa mod kif il-pajjiż inaqqas il-ħtieġa għall-uffiċji biex tonqos il-pressjoni fuq it-toroq u fuq l-art. Il-futur tal-iżvilupp Rigward l-iżvilupp tal-pajjiż, il-Kummissjoni qalet li l-pjani lokali għandhom jiġu riveduti b'kollox u mhux b'mod gradwali. Hi semmiet li l-liġi sussidjarja tal-Ordni tan-Notifika tal-Iżvilupp (DNO) tiġi riveduta wkoll biex ma tkompliex tippermetti l-entitajiet tal-Gvern jevitaw mill jgħaddu minn proċess sħiħ ta' żvilupp. Il-KA appellat ukoll għal aktar trasparenza meta jsiru xi bidliet fil-politiki u argumentat li qed ikun hemm nuqqas kbir ta' informazzjoni li tissostanzja t-tibdil tal-politiki. "Din il‐prattika qed twassal biex l‐istakeholders jemmnu li r‐riżultat tal‐proċess tar‐reviżjoni tal‐policy huwa determinat minn qabel". Il-Kummissjoni rrimarkat li l-Gvern m'għandux ibiddel konċessjonijiet ta' art minn użu turistiku għal użu residenzjali. Huma semmew il-proposti proġetti li Kemmuna u Ħal Ferħ isiru żoni residenzjali u qalu li dawn iż-żoni jinżammu bħala żoni turistiċi biex jissaħaħ l-industrija tat-turiżmu. Hi pproponiet ukoll li jsir studju nazzjonali dwar id-domanda u l-provvista tal-propjetà tal-pajjiż, xi ħaġa li l-KA ilha madwar sitt snin tinsisti dwar il-bżonn li jsir dan. Proġetti oħra bejn iż-żewġ gżejjer qabel il-mina Rigward il-bini tal-mina bejn Malta u Għawdex, il-KA qalet li għandhom jiġu implimentati proġetti oħra biex itejbu l-konnettività bejn iż-żewġ gżejjer. Hi spjegat li l-poplu għandu juża dawn is-servizzi qabel ma jieħu deċiżjoni fuq il-bini tal-mina. Madanakollu, hi talbet lill-Gvern biex jippubblika l-istudji li saru dwar il-bini tal-mina wara li snin qabel kien wiegħed li dawn se jiġu ppubblikati. Aktar inizjattivi għall-ħażna tal-ilma Il-Kummissjoni appellat li biex jittaffew l-effetti tal-bidla fil-klima, għandu jkun hemm aktar inizjattivi għall-ħażna tal-ilma tax-xorb f'eventwalità li jkun hemm nixfa fil-pajjiż. Hi qalet li dan l-ilma jista' jintuża wkoll għall-eventwalità li l-imsaġar jaqbdu u jinfirex in-nar. Aktar rispett lejn l-oġġezzjonijiet tal-pubbliku Il-KA stqarret li l-Gvern ma jistax ikompli jinjora l-oġġezzjonijiet tal-pubbliku dwar proġetti proposti u qalet li dan huwa sinjal ta' arroganza u nuqqas ta' rispett lejn il-ġid komuni. "Bħalma wera l‐proġett tal‐marina f'Wied il-Għajn, il‐politiċi ma jistgħux iwiegħdu kollox lil kulħadd minkejja li din saret il‐prattika normali meta tkun qed toqrob elezzjoni ġenerali". Il-Kummissjoni fakkret lill-Awtorità tal-Ippjanar li għandha ssaħħaħ il-funzjoni fundamentali tal-ippjanar minħabba li waslet fl-istat li ma tistax twettaq l-istudji neċessarji għall-pajjiż. "Ma nistux nifhmu kif l‐awtoritajiet għażlu li joħorġu sejħa għall‐offerti għal studji dwar ix‐xejriet demografiċi, l‐impjiegi u l‐housing għar‐Reviżjoni tal‐Pjan Strateġiku għall‐Ambjent u l‐Iżvilupp (SPED)," argumentat il-KA. L-informazzjoni miġbura tintuża għat-tajjeb Finalment, il-Kummissjoni appellat lill-awtoritajiet infrastrutturali biex jużaw l-informazzjoni miġbura għat-tajjeb u mhux biex ikunu ġustifikati proġetti infrastrutturali. Hi wżat l-eżempju għat-twessigħ tat-triq bejn Marsalforn u r-Rabat fejn intqal li t-triq qed ikollha problema kbira bit-traffiku minkejja li ċ-ċifri wżati kienu waqt il-festa ta' Santa Marija fejn ikun hemm ħafna aktar karozzi fit-triq. KA-BUDGET-2022-FULL-SUBMISSION Download Is-sit tal-aħbarijiet Newsbook.com.mt u l-istazzjon tar-radju 103 Malta's Heart illum se jkun qed jaġġornakom minn ħin għall-ieħor b'dak kollu li jitħabbar dwar il-Baġit 2022.